РЕГЛАМЕНТ (ЕС, ЕВРАТОМ) № 1142/2014 НА ЕВРОПЕЙСКИЯ ПАРЛАМЕНТ И НА СЪВЕТА
от 22 октомври 2014 година
за изменение на Регламент (ЕС, Евратом) № 966/2012 по отношение на финансирането на европейските политически партии
ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
като взеха предвид Договора за функционирането на Европейския съюз, и по-специално член 322 от него, във връзка с Договора за създаване на Европейската общност за атомна енергия, и по-специално член 106а от него,
като взеха предвид предложението на Европейската комисия,
след предаване на проекта на законодателния акт на националните парламенти,
като взеха предвид становището на Сметната палата (1),
в съответствие с обикновената законодателна процедура (2),
като имат предвид, че:
(1)
Политическите партии на европейско равнище са важен фактор за интеграцията в Съюза.
(2)
В член 10 от Договора за Европейския съюз и член 12, параграф 2 от Хартата на основните права на Европейския съюз се посочва, че политическите партии на европейско равнище допринасят за формирането на европейско политическо съзнание и за изразяването на политическата воля на гражданите на Съюза.
(3)
На 4 ноември 2003 г. Европейският парламент и Съветът приеха Регламент (ЕО) № 2004/2003 (3).
(4)
В своята резолюция от 6 април 2011 г. относно прилагането на Регламент (ЕО) № 2004/2003 относно статута и финансирането на политическите партии на европейско равнище (4) Европейският парламент предложи с оглед на придобития опит известен брой подобрения относно финансирането на европейските политически партии и европейските политически фондации.
(5)
На 22 октомври 2014 г. Европейският парламент и Съветът приеха Регламент (ЕС, Евратом) № 1141/2014 (5), с който се отменя Регламент (ЕО) № 2004/2003 и се определят нови правила, наред с другото, за финансирането на политическите партии и политическите фондации на европейско равнище, по-специално по отношение на условията за финансиране, предоставянето и разпределението на финансирането, даренията и вноските, финансирането на кампаниите за изборите за Европейски парламент, възстановимите разходи, забраната за финансиране, отчетите, докладването и одита, изпълнението и контрола, санкциите, сътрудничеството между Органа за европейските политически партии и фондации, разпоредителя с бюджетни кредити на Европейския парламент и държавите членки, както и по отношение на прозрачността.
(6)
Регламент (ЕС, Евратом) № 966/2012 на Европейския парламент и на Съвета (6) (Финансовият регламент) следва да включва правила относно вноските от общия бюджет на Съюза за европейските политически партии, както е предвидено в Регламент (ЕС, Евратом) № 1141/2014. Тези правила следва да позволяват на политическите партии на европейско равнище да имат по-голяма гъвкавост по отношение на сроковете за използване на тези вноски, тъй като характерът на дейностите им го изисква.
(7)
Системата на финансова подкрепа за европейските политически партии чрез безвъзмездни средства за оперативни разходи, предвидена в член 125, параграф 6 от Финансовия регламент, не е подходяща за техните нужди, по-специално задължението да представят годишна работна програма - изискване, което не съществува в законодателството на държавите членки. Поради това финансовата подкрепа за европейските политически партии следва да бъде под формата на специфична вноска, която да отговаря на специфичните нужди на европейските политически партии. При все това, предвид факта, че европейските политически фондации продължават да подлежат на разпоредбите на Финансовия регламент, за тях следва да може да се приложи ограниченото пренасяне за три месеца, което понастоящем се предвижда в член 125, параграф 6 от Финансовия регламент.
(8)
Въпреки че финансовата подкрепа се отпуска, без да се изисква годишна работна програма, европейските политически партии следва да обосноват ex post правилното използване на финансирането от Съюза. По-специално отговорният разпоредител с бюджетни кредити следва да провери дали средствата са били използвани за плащане на възстановими разходи съгласно посоченото в поканата за вноски, в сроковете, определени в настоящия регламент. Вноските за европейските политически партии следва да бъдат изразходвани в рамките на финансовата година, следваща годината на отпускането им, след който срок всички неизразходвани средства следва да бъдат събрани от отговорния разпоредител с бюджетни кредити.
(9)
Финансирането от Съюза, отпуснато за финансиране на оперативните разходи на европейските политически партии, следва да не бъде използвано за цели, различни от тези, установени в Регламент (ЕС, Евратом) № 1141/2014, и по-специално за пряко или непряко финансиране на други субекти, като например национални политически партии. Европейските политически партии следва да използват вноските, за да плащат част от текущите и бъдещите разходи, а не разходите или задълженията, възникнали преди подаване на заявленията за вноски.
(10)
Отпускането на вноските следва също да бъде опростено и адаптирано към особеностите на европейските политически партии, по-специално чрез отсъствието на критерии за подбор, установяването на еднократно пълно предварително финансиране като общо правило и чрез възможността за използване на финансиране с еднократни суми, единна ставка и единични разходи.
(11)
Вноските от общия бюджет на Съюза следва да бъдат спрени, намалени или прекратени в случаите, ако европейските политически партии нарушават задълженията, определени в Регламент (ЕС, Евратом) № 1141/2014.
(12)
Санкции, които се основават както на Финансовия регламент, така и на Регламент (ЕС, Евратом) № 1141/2014, следва да се налагат по последователен начин и при зачитане на принципа „nе bis in idem“. В съответствие с Регламент (ЕС, Евратом) № 1141/2014 административните и/или финансовите санкции, предвидени във Финансовия регламент, следва да не се налагат в случаите, за които вече са наложени санкции въз основа на Регламент (ЕС, Евратом) № 1141/2014.
(13)
С оглед на това Финансовият регламент следва да бъде съответно изменен,
ПРИЕХА НАСТОЯЩИЯ РЕГЛАМЕНТ:
Член 1
Регламент (ЕС, Евратом) № 966/2012 се изменя, както следва:
1)
В член 121, параграф 2 се добавя следната буква:
„й)
вноските за европейските политически партии, посочени във втора част, дял VIII.“
2)
Член 125 се изменя както следва:
a)
в параграф 3 втората алинея се заличава;
б)
параграф 6 се заменя със следното:
„6. Ако европейска политическа фондация по смисъла на Регламент (ЕС, Евратом) № 1141/2014 на Европейския парламент и на Съвета (7) реализира излишък на приходите спрямо разходите в края на финансова година, за която е получила безвъзмездни средства за оперативни разходи, чрез дерогация от установения в параграф 4 от настоящия член принцип за недопускане на печалба част от този излишък в размер до 25 % от общите приходи за посочената година може да бъде пренесена за следващата година, при условие че се използва преди края на първото тримесечие на тази следваща година.
3)
Във втора част се добавя следният дял:
„ДЯЛ VIII
ВНОСКИ ЗА ЕВРОПЕЙСКИТЕ ПОЛИТИЧЕСКИ ПАРТИИ
Член 204а
Общи разпоредби
1. За целите на настоящия регламент под европейски политически партии се разбират субектите, регистрирани като такива в съответствие с Регламент (ЕС, Евратом) № 1141/2014.
2. С оглед на приноса им за формирането на европейско политическо съзнание и за изразяването на политическата воля на гражданите на Съюза на европейските политически партии могат да бъдат отпускани преки финансови вноски от бюджета в съответствие с Регламент (ЕС, Евратом) № 1141/2014.
Член 204б
Принципи
1. Вноските се използват само за възстановяване на посочения в член 17, параграф 4 от Регламент (ЕС, Евратом) № 1141/2014 процент от оперативните разходи на европейските политически партии, пряко свързани с целите на тези партии, както е определено в член 17, параграф 5 и член 21 от същия регламент.
2. Вноските могат да се използват за възстановяване на разходи, свързани със сключени от европейските политически партии договори, при условие че при възлагането на договорите не е имало конфликт на интереси.
3. Вноските не се използват за предоставяне пряко или непряко на лична полза, в пари или в натура, на отделни членове или служители на европейска политическа партия. Вноските не се използват за пряко или непряко финансиране на дейности на трети страни, по-специално на национални политически партии или политически фондации на европейско или национално равнище, било то под формата на безвъзмездни средства, дарения, заеми или други подобни споразумения. Вноските не се използват за нито едно от предназначенията, изключени в член 22 от Регламент (ЕС, Евратом) № 1141/2014.
4. Вноските са подчинени на принципите на прозрачност и равно третиране, в съответствие с критериите, установени в Регламент (ЕС, Евратом) № 1141/2014.
5. Вноските се отпускат от Европейския парламент на годишна основа и се публикуват в съответствие с член 35, параграф 2 от настоящия регламент и с член 32, параграф 1 от Регламент (ЕС, Евратом) № 1141/2014.
6. Европейските политически партии, които получават вноски, не получават пряко или непряко друго финансиране от бюджета. По-специално се забраняват даренията от бюджетите на политическите групи в Европейския парламент. При всички случаи нито един разход не може да се финансира два пъти от бюджета.
Член 204в
Бюджетни аспекти
Вноските се плащат от бюджетния раздел за Европейския парламент. Предвидените за независими външни органи или експерти по одит бюджетни кредити, посочени в член 23 от Регламент (ЕС, Евратом) № 1141/2014, се удържат пряко от бюджета на Европейския парламент.
Член 204г
Покана за вноски
1. Вноските се отпускат чрез покана за вноски, публикувана всяка година поне на уебсайта на Европейския парламент.
2. На дадена европейска политическа партия може да бъде отпусната само една вноска годишно.
3. Европейска политическа партия може да получи вноска само ако подаде заявление за финансиране по реда и условията, посочени в поканата за вноски.
4. В поканата за вноски се определят критериите за допустимост, които трябва да бъдат изпълнени от заявителя, както и критериите за отстраняване.
5. В поканата за вноски се определя най-малко характерът на разходите, които могат да бъдат възстановени чрез вноската.
6. В поканата за вноски се изисква прогнозен бюджет.
Член 204д
Процедура за отпускане
1. Заявленията за вноски се представят надлежно и навременно в писмена форма, включително, по целесъобразност, в защитен електронен формат.
2. Вноските не се отпускат на заявители, които по време на процедурата за отпускане на вноски се намират в някое от положенията, посочени в член 106, параграф 1, член 107 и член 109, параграф 1, буква а), както и на тези, които са регистрирани в централната база данни за отстраняванията по член 108.
3. Заявителите удостоверяват, че не се намират в някое от положенията, посочени в параграф 2.
4. Вноските се отпускат чрез споразумение или решение за вноска съгласно посоченото в поканата за вноски.
5. Отговорният разпоредител с бюджетни кредити може да бъде подпомаган от комитет при оценяването и установяването на споразумение или решение за вноска. Отговорният разпоредител с бюджетни кредити, при надлежно спазване на принципите на прозрачност и равно третиране, определя правилата за състава, назначаването и функционирането на този комитет, както и правилата за предотвратяване на конфликти на интереси.
Член 204e
Процедура за оценяване
1. Заявленията се подбират въз основа на критериите за отпускане, определени в Регламент (ЕС, Евратом) № 1141/2014, измежду заявленията, които отговарят на критериите за допустимост и за отстраняване.
2. Критериите за допустимост определят условията, при които заявител може да получи вноска съгласно правилата, определени в Регламент (ЕС, Евратом) № 1141/2014.
3. В решението на отговорния разпоредител с бюджетни кредити се посочват най-малко:
а)
предметът и общата сума на вноската;
б)
имената на избраните заявители и одобрените суми;
в)
имената на отхвърлените заявители и основанията за тяхното отхвърляне.
4. Отговорният разпоредител с бюджетни кредити информира писмено заявителите за решенията по техните заявления. Ако заявлението за финансиране се отхвърли или поисканите суми не бъдат отпуснати частично или изцяло, отговорният разпоредител с бюджетни кредити посочва основанията за отхвърлянето на заявлението или за неотпускането на поисканите суми, по-специално по отношение на критериите за допустимост и за отпускане, посочени в параграфи 1 и 2. Ако заявлението бъде отхвърлено, отговорният разпоредител с бюджетни кредити уведомява заявителя за всички съществуващи административни и/или съдебни средства за защита, предвидени в член 97 от настоящия регламент.
Член 204ж
Форма на вноските
1. Вноските могат да бъдат отпускани под формата на:
а)
възстановяване на процент от действително извършените възстановими разходи;
б)
възстановяване въз основа на единичните разходи;
в)
еднократни суми;
г)
финансиране с единна ставка;
д)
комбинация от формите, посочени в букви а) - г).
2. Могат да бъдат възстановявани само разходите, които отговарят на установените в поканите за вноски критерии и които не са направени преди датата на подаване на заявлението.
Член 204з
Правила относно вноските
1. Единичните разходи обхващат всички или някои специфични категории възстановими разходи, които са ясно определени предварително чрез прилагане на сума за единица.
2. Еднократните суми обхващат като цяло някои разходи, необходими за извършване на специфична дейност на европейската политическа партия. Еднократните суми се използват само в комбинация с други форми на вноски.
3. Финансирането с единна ставка обхваща специфични категории възстановими разходи, които са ясно определени предварително чрез прилагане на процент.
4. Когато се използват еднократни суми, финансиране с единна ставка или единични разходи, те се определят в поканата за вноски със съответните им суми и проценти, когато е приложимо. В поканата за вноски се съдържа също така описание на методите за определяне на еднократните суми, финансирането с единна ставка или единичните разходи, които се основават на обективни средства, като статистически данни, заверени или подлежащи на одит ретроспективни данни на европейските политически партии или на обичайните им практики за определяне и анализ на разходите. Споразумението или решението за вноска включва разпоредби, които позволяват да се провери дали са спазени условията за отпускане на еднократни суми, финансиране с единна ставка или единични разходи.
Член 204и
Предварително финансиране
Вноските се плащат изцяло чрез едно плащане под формата на предварително финансиране в размер на 100 % от сумата, освен ако в надлежно обосновани случаи отговорният разпоредител с бюджетни кредити реши друго.
Член 204й
Гаранции
Ако счете за уместно и пропорционално, отговорният разпоредител с бюджетни кредити може, индивидуално за всеки отделен случай и при извършен анализ на риска, да изиска от европейската политическа партия да предостави предварително гаранция с цел да се ограничат финансовите рискове, свързани с плащането на предварителното финансиране, само когато, с оглед на анализа на риска, европейската политическа партия е в непосредствен риск да се окаже в някое от положенията, посочени в член 106, параграф 1, букви а) и г) от настоящия регламент, или когато Европейският парламент и Съветът са уведомени за решение на Органа за европейските политически партии и фондации, създаден съгласно член 6 от Регламент (ЕС, Евратом) № 1141/2014 (Органът) съгласно член 10, параграф 4 от посочения регламент.
Разпоредбите на член 134 от настоящия регламент относно гаранцията за предварителното финансиране за безвъзмездните средства се прилагат mutatis mutandis за гаранциите, които могат да бъдат поискани в случаите по първата алинея от настоящия член за плащанията по предварителното финансиране за европейските политически партии.
Член 204к
Използване на вноските
1. Вноските се разходват в съответствие с член 204б.
2. Всяка част от вноската, която не е изразходвана в рамките на финансовата година, за която се отнася тази вноска (година n), се разходва за възстановими разходи, направени до 31 декември на година n+1. Оставащата част от вноската, която не е изразходвана в рамките на този срок, се възстановява в съответствие с първа част, дял IV, глава 5.
3. Европейските политически партии спазват максималния процент на съфинансиране, определен в член 17, параграф 4 от Регламент (ЕС, Евратом) № 1141/2014. Оставащите суми от вноските за предходната година не могат да се използват за финансиране на частта, която европейските политически партии трябва да осигурят от собствените си ресурси. Вноските от трети лица за съвместни мероприятия не се считат за част от собствените ресурси на европейска политическа партия.
4. Европейските политически партии използват частта от вноската, която не е била използвана в рамките на финансовата година, за която се отнася вноската, преди да използват вноските, отпуснати след тази година.
5. Лихвите, натрупани от плащанията по предварително финансиране, се считат за част от вноската.
Член 204л
Доклад относно използването на вноските
1. В съответствие с член 23 от Регламент (ЕС, Евратом) № 1141/2014 европейската политическа партия представя за одобрение на отговорния разпоредител с бюджетни кредити своя годишен доклад относно използването на вноската и своите финансови отчети.
2. Годишният отчет за дейността, посочен в член 66, параграф 9 от настоящия регламент, се изготвя от отговорния разпоредител с бюджетни кредити въз основа на окончателния годишен доклад и годишните финансови отчети, посочени в параграф 1 от настоящия член. При изготвянето на отчета могат да бъдат използвани и други оправдателни документи.
Член 204м
Плащане на остатъка
1. Сумата на вноската не става окончателна, докато отговорният разпоредител с бюджетни кредити не одобри годишния доклад и годишните финансови отчети, посочени в член 204л, параграф 1. Одобрението на годишния доклад и на годишните финансови отчети не засяга последващите проверки от Органа.
2. Всяка неизразходвана сума по предварителното финансиране става окончателна едва когато бъде използвана от европейската политическа партия за плащане на възстановими разходи, които отговарят на критериите, определени в поканата за вноски.
3. Когато европейската политическа партия не изпълнява задълженията си, свързани с използването на вноски, вноските се спират, намаляват или прекратяват, след като на европейската политическа партия се даде възможност да представи своите забележки.
4. Преди да извърши плащането на остатъка, отговорният разпоредител с бюджетни кредити проверява дали европейската политическа партия все още е регистрирана в регистъра, посочен в член 7 от Регламент (ЕС, Евратом) № 1141/2014, и дали не е била предмет на някоя от санкциите, предвидени в член 27 от посочения регламент, между датата на нейното заявление и края на финансовата година, за която се отнася вноската.
5. Когато европейската политическа партия вече не е регистрирана в регистъра, посочен в член 7 от Регламент (ЕС, Евратом) № 1141/2014, или е била предмет на някоя от санкциите, предвидени в член 27 от посочения регламент, отговорният разпоредител с бюджетни кредити може да спре, намали или прекрати вноската и да събере недължимо платените суми по споразумението или решението за вноската, пропорционално на сериозността на грешките, нередностите, измамите или други нарушения на задълженията, свързани с използването на вноската, след като на европейската политическа партия се даде възможност да представи своите забележки.
Член 204н
Контрол и санкции
1. Във всяко споразумение или решение за вноска се предвижда изрично Европейският парламент, Европейската служба за борба с измамите и Сметната палата да упражняват своите правомощия за контрол, по документи и на място, спрямо всички европейски политически партии, изпълнители и подизпълнители, които са получили финансиране от Съюза.
2. Отговорният разпоредител с бюджетни кредити може да налага на заявителите ефективни, пропорционални и възпиращи административни и финансови санкции в съответствие с член 109 от настоящия регламент и с член 27 от Регламент (ЕС, Евратом) № 1141/2014.
3. Санкциите, посочени в параграф 2, могат да бъдат налагани и на европейските политически партии, които в момента на представяне на заявлението за вноска или след като са получили вноската, са подали декларации с невярно съдържание при предоставянето на информацията, изисквана от отговорния разпоредител с бюджетни кредити, или не са предоставили тази информация.
Член 204о
Съхраняване на документацията
1. Европейските политически партии съхраняват цялата документация и всички оправдателни документи, които се отнасят до вноската, в продължение на пет години след представянето на годишния доклад и на годишните финансови отчети, посочени в член 204л, параграф 1.
2. Документацията, свързана с одити, обжалвания, съдебни спорове или уреждане на вземания, произтичащи от използването на вноската, се запазва до приключването на тези одити, обжалвания, съдебни спорове или уреждане на вземания.
Член 204п
Избор на външни органи или експерти по одит
Независимите външни органи или експерти по одит, посочени в член 23 от Регламент (ЕС, Евратом) № 1141/2014, се избират посредством процедура за възлагане на обществена поръчка. Срокът на договорите с тях е не по-дълъг от пет години. След два поредни периода на възлагане на одита на едни и същи лица се счита, че е налице конфликт на интереси, който може да има отрицателно въздействие върху извършването на одита.“
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Той се прилага от 1 януари 2017 г. Член 125, параграф 3, втора алинея и параграф 6 от Регламент (ЕС, Евратом) № 966/2012 в редакцията им, предхождаща измененията, внесени с член 1 от настоящия регламент, продължават да се прилагат по отношение на актове и поети задължения във връзка с финансирането на политически партии на европейско равнище до 31 декември 2017 г.
Настоящият регламент е задължителен в своята цялост и се прилага пряко във всички държави членки.
Съставено в Страсбург на 22 октомври 2014 година.